정조 15년
江界府使權疏曰伏以前月十八日惠慶宮誕辰元子宮初度同日兩慶實往牒未有之事我國無疆之休也滿朝卿宰咸造候班在外侍從亦多赴京而臣於是日蒼黃在途瞻望忭祝反顧怵惕臣之情事尙何言哉仍伏念臣罪臣自知之辜恩負心死猶難贖我殿下誠欲罪臣于嶺于海何地不可使禦魅而乃反授以臥內之符假鎭邊之節俾典保障雄府而以弊邑之復舊樣添書別諭申加飭責臣雖愚昧豈無所以仰揣也哉江界之弊已至無奈之境賤臣之材本無可試之能聖上非無俯燭而特遣廟堂之臣則泮渙之民心或可倚重創許疏啓之路則切急之事情或可備悉故姑以包容之念指示報效之道耳臣受命以後不暇訟愆只益銜恩力疾驅馳無少休息冒炎雨越阻發行第十五日得抵本府境內見一民人則輒問疾苦對一校吏則多費講究先將聞見所及參以愚淺所量治上一疏庸體九重曲察蔀屋之念竊附古人圖上流民之義而不拘格例語多煩屑伏惟恕察焉臣於入境之後擁馬而訴於道抱牒而造于庭者率皆年踰六七十之民而貌多樸直言出悃愊曰此邑之累萬民戶今爲數千戶而餘者尙此荷擔而立者專出於貿蔘之弊而軍田糴三大弊隨之無論官府村閭百弊千瘼歲增月滋勢將空邑乃已昨年自朝家特蠲一千三百陳田之結仍令隨起隨稅今年又減貿納條體蔘五斤尾蔘二十斤如天惠澤入于骨髓雖是遐外無知之類豈不欲感戴國恩效死勿去而目下罔措之勢來頭必至之憂與前別無異焉終必難保而已今者格外遠莅將何計策救焚拯溺也臣正色責諭曰朝家之軫恤汝輩至矣盡矣何乃苦不知足不思招集奠安之道而反歸忘恩背德之科也民人曰入山之節點丁錄案出山之時搜括秤量已成挽近法例故當年所採不滿一根而未捧者與多採者推移通計則所謂利採之年京司各營稅納條十五斤外或有斤兩之餘以補於例貿條失採之年稅或不足例貿則受本價斂錢添貿勢所不已蓋甲辰別貿條丁未信蔘條雖不得不依卜定準納而分三等戶斂之錢不知爲幾萬兩闔境蕩竭繹騷逃散殆無餘地其後三年例貿條三十餘斤年年未準納而不得督責者雖欲斂錢實無奈何故也例貿條之三年未準納或半或過半又成近例故今年體五斤尾二十斤之特減愚民反不覺其目下爲惠者此也國家軫念之澤寧或不知而然乎淚隨言下眞情可見譬猶重縛倒懸者特或寬緩感固有之全體未解懸則如故耳臣因此而思之天下事未始非良法美制而久則弊生弊有可以漸次蘇救者有可以一切矯革者我國蔘貿之專責於江民本非良法美制而弊生之後漸次蘇救亦已多矣然且愈救而愈痼者未得一切矯革也自前爲蘇救之責者輒曰減數滅之又減乃至于此此如芟其枝而枝益蕃根未拔而根益固臣則曰姑息之政也又曰添價朝家雖不恤經費從時價許貿若使江民貿納則江之蔘價日增月加江民終必斂錢臣則曰難繼之道也有爲矯弊之策者曰分定於關西北産列邑一如嶺東南之邑邑貿納苟然則在江民祛弊而朝家自前以移轉難之臣不敢强請也臣伏念事遵經法然後謀始洽末俱得其正凡係土産自外進獻凡係需用作貢策應國之經法也蔘之萊府所用國之交隣重需捨經法而專責江民未免不善謀始今當矯弊捨經法而又何可以治末哉一言蔽曰作貢而作貢之議非臣獨見夫孰曰不可而其法視恒價給優利然後乃可爲也萊府所用不過中品細蔘今以體蔘一戔價十三兩尾蔘價七兩設貢於本道監營則西北蔘商風趨雲集雖年久之後必無刁蹬之弊矣江界例貿條自今年爲體蔘三十斤尾蔘五斤本價當給者爲二萬二千四百四十兩此外添得四萬五千五百六十兩則可以作貢而三倍之價不犯經費區劃無路故前後矯弊之議無得以作貢爲言而前道臣沈頤之始以折半作貢事論啓其區劃設施之道以本營別備條一萬五千兩會付耗條五千石爲請則廟堂以耗損穀簿難之姑寢不行矣臣亦有聞見豈不知許多添價無以從經費中劃出而竊謂生財之道不必遠求自本道之上不犯經費下不斂民戶有可以每年取用用之不竭者道內小米全耗會付而穀多則反害民故毋論經費補用與各司請得年年作錢其數不貲每作錢令出京司差人左右請囑圖得下來營下監色操縱排定以分其利列邑吏胥減報市直以幸料賴今世所稱不勞而橫財者卽干涉於關西作錢事此曷故哉以其詳定一石三兩外有許多剩餘故也槪聞道內物情則雖平年小米一石價過三兩者固多矣穀貴之歲則爲六七八兩者居多如再昨年則或踊至十有餘兩云作錢無槪限市直有高下而假令每年發賣爲數萬石詳定外剩餘當爲幾萬石乎此若生穀之民掌簿之吏些少口吻中物則在朝家或可勿問而發賣惟貞之穀取用時價之錢名正言順則何必曰詳定剩餘而使許多公貨不在上不在下從中消瀜於牟利輩冗費乎無名無義莫此爲甚臣謂自今以後作錢石數自京司行關本道而勿送差人自本營探察穀裕邑市直酌定行關作錢收捧後詳定上納外剩餘多小別立貿蔘庫儲置需用於貿蔘添價則平年數萬石之剩餘洽可當四萬五千餘之添價或値穀貴之年則貿蔘庫當充羡不可勝用矣且萊府所用隨入隨送者而曾聞地部所儲每年除縮此非省費之道也每年從所入責納於本道蔘貢則體三十斤尾五斤不必爲每年準例豐歲少貿歉歲多貿則此又理財之道也至於別貿蔘信使蔘不恒有之需也百年之內僅二三出則煞異於年例需用之作貢策應嶺東嶺南關北産蔘則一也而東南以品佳之故邑邑責納西北以品劣之故無邑貢之規國之重需一時貿納雖或價不相當視東南無足以爲弊言臣謂別貿條信使條當其時量入排定於關西關北産蔘之邑而比他邑稍優分定於江界則江民以一時役重不必困而至於逃也然則例貿條屬之蔘貢別貿條信使條屬之分定惟稅蔘京司各營納十五斤自在江界矣以見在民戶計其丁口多少分三等排定十五斤之數無論採納與貿納以戶役年年收捧江民之遷而還入者三年除役後徵下戶之蔘他邑民之新入者五年除役後徵中戶之蔘入山者不必點閱出山者不必搜括任渠自往自來自納應納之外自作己物俾作生涯此聚民之道也江民之十年間移避者初非高飛遠走北踰薛罕嶺姑接於長津新府踰狄踰嶺分處於熙寧等邑時常往來耘田曰棄此多出粟之饒地溧泊他鄕豈樂爲哉廢農採蔘不私一毫而終亦斂錢錢亦難辦隣族之徵又至畏此不還其言絶可悲矣時居民之粗解官府事者曰甲辰丁未許多斂錢後江民蕩散一國所知故戊申以後三年例貿條太半未準納而尙不督責者似出姑息之政而若令準納則餘民將去又若別貿條信使條之責納如甲丁之爲則此邑必空其言亦不誣矣今方入把之節逐日盈門者老病逃故未頉之訴也蔘丁從軍額中出而許多雜頉無丁可代民則日縮蔘則歲縮必至之勢也此臣到邑十餘日內所耳聞目覩蓋以事理推之的然易知故也朝家以貿蔘三條姑付之日縮歲縮之地而不思及今變通則江民聚散姑捨是來頭不得不用之需營邑何以責納地部何以區劃廟堂何以議處此臣所大憂者也以此之故臣於諸般邑務未暇察理先思三貿條之矯革停餐而思之減睡而思之思之又思欲發心𧏮自以爲思得者右所陳作貢之規生財之道分定之法也亦出於萬不獲已則非敢曰七停八當要行卽行而或有槪於聖心之萬一則不煩詢議直下處分焉今臣所言事係更張孰不以爲迃且妄而殿下於江州事憧憧憂念屢勤辭敎臣所仰聆也臣到江州明知江州事勢之決不可因循彌縫而不以實告之則是負殿下也招集民戶固知爲目下當務而三貿條一味仍置則江民由前而如鳥傷弓由後而如虎忌穽居者尙此重足往者何望旋踵雖日事勞徠其積畏約之心猝難感回故從前朝家蠲減之澤官府撫恤之政別無效益者此也似此實狀臣豈欺殿下哉至若軍田糴三弊何邑無之而此邑最甚他邑則三弊各有源流而此邑則蔘弊爲三弊之源蔘弊之故也民小之弊也民小而元田之結稅不可縮也民小而元額之軍摠不可減也民小而元數之糶分不可廢也於是乎隣族之徵歲以爲例有實之民最先移避餘存之民困益困而不得不逃也今若源弊祛而民戶還集則田可復闢額可漸充糶可均分此如腫根一拔新肥自生也今殿下若祛源弊之痛革則三弊蘇理之策臣謹當次第條陳也臣受恩如天而未效絲毫之報負罪如山而反受民社之托此正臣效死殫竭之地也見今江民聚首相告曰上有特遣之旨下有直啓之路此太守之莅此地吾輩再生之秋也然而官府無蘇救之新策朝家無矯革之新令則江民解體當一倍於前雖日來告去臣以何辭慰撫而挽執乎殿下雖令臣渡浿水促入禁門臣將何顔進伏於咫尺前席乎臣罪到此萬死不可贖雖以臣私計言之如窮人無歸情亦慽矣言不知裁尤增死罪云云答曰省疏具悉自見疏本爲江民必欲溝壑而袵席之其策無出於作貢與給價而作貢之利害無以逆覩給暇之方略自有其路但各衙門發賣穀剩數之取用國體萬萬苟艱此則卿言難從問于廟堂別般彌論本府納例貿蔘前此省減外今年所減者爲二十斤餘不過十餘數自此可以粗紓西顧之念卿其知此爲江民之苦心至誠民戶之之他者安集招徠田野之汚萊者勸令墾闢能復櫛比之舊樣卿可謂不負特畀之眷更須惕念對揚